Sosiaali- ja terveysministeriölle

Asia: LAUSUNTO SOSIAALIHUOLLON LAINSÄÄDÄNNÖN UUDISTAMISTYÖRYHMÄN VÄLIRAPORTISTA; 7.6.2010; STM037:00/2009

Viite: Sosiaali- ja terveysministeriön lausuntopyyntö

**Sosiaalialan osaamiskeskusjohtajat esittävät lausuntonaan sosiaalihuollon lainsäädännön uudistamistyöryhmän väliraportista seuraavaa:**

1. Pidämme tärkeänä sitä, että sosiaalihuoltolaki säädetään väliraportissa esitetyn mukaisesti vahvaksi yleislaiksi, joka määrittelee selkeästi ja yksinkertaisesti sosiaalihuollon toiminnan, palvelujen ja tukitoimien yleisperiaatteet
2. Lakien säätämisjärjestystä on mielestämme syytä arvioida uudelleen (erityislait, sosiaalihuollon rajapintoja määrittävä lainsäädäntö ja toimintatavat).
3. Uudistetun lainsäädännön tulee paremmin kannustaa ja velvoittaa eri hallintokuntia ja toimijoita yhteistyöhön, esim. työhallinnolla ja kunnalla/sosiaali- ja terveyspalveluilla on vielä paljon tekemistä paremman yhteistyön aikaansaamiseksi
4. Sosiaali- ja terveyspalveluista tulee muodostua asiakkaiden ja potilaiden kannalta toimiva, toisiaan tukeva ja täydentävä sekä palvelujen käyttäjän elämänhallintaa vahvista kokonaisuus ja siksi sosiaalihuollon kokonaisuudistus tulee toteuttaa samassa tahdissa terveydenhuollon kanssa.
5. Sosiaalihuoltoon tulee saada samanveroinen tutkimuksen ja kehittämisen järjestelmä kuin on terveydenhuollossa eli erityisvaltionosuus, yliopistollisen tutkimuksen ja opetuksen sekä käytännön kehittämisen yhdistävä kestävä rakenne sekä sosiaalityön erikoistumiskoulutuksen turvaaminen
6. Tutkimus- ja kehittämisrakenne tulee luoda samanaikaisesti niin sosiaali- kuin terveydenhuoltoon eikä tältä osin tule tehdä ratkaisuja, jotka ovat vastakkaisia pyrkimyksille saada aikaan eheä sosiaali- ja terveydenhuollon kokonaisuus, varsinkin peruspalveluihin
7. Asiakkaan/potilaan valinnan vapautta kasvatettaessa tulee ottaa huomioon, että kaikki kansalaiset eivät monista eri syistä pysty valitsemaan eivätkä toimimiaan tietoisina kuluttajina; myös väliraportissa on tuotu esille muiden maiden vastaavanlaisia kokemuksia.

Asiakkaiden aitoa osallisuutta ja kuulemista tulee lisätä, mutta samalla tulee pitää huolta heistä, jotka eivät tähän pysty. Myös sähköisen asioinnin lisääntyminen voi toimia syrjäyttävänä mekanismina ja tältäkin osin on taattava kaikille soveltuva mahdollisuus saada tietoa ja asioida heille soveltuvalla tavalla

1. Sosiaalihuoltoon esimerkiksi kunnassa kertyvää asiantuntemusta käytetään yllättävän vähän hyväksi suunnittelussa ja kehittämisessä; usein sosiaalityössä nähdään ensimmäisenä uudet ilmiöt, uudet asiakkuudet, syrjäytymisen elementit, avun ja huolenpidon tarpeita kasvattava kehitys. Lainsäädännöllisin toimin tulee lisätä mahdollisuuksia ja velvollisuuksia käyttää em. tietoa suunnittelun ja kehittämisen apuna ja sosiaalisten/inhimillisten vaikutusten arviointi tulee olla osa kaikkea yhteiskunnallista päätöksentekoa
2. Sosiaalihuollon tulee aina pitää huolta heikoimmista kansalaisista; heistäkin, jotka eivät enää kuntoudu työhön ja aktiiviseen toimintaan ja joiden osalta yhteiskunnalla ja sosiaalihuollolla on tehtävänä inhimillisen ja heitä kunnioittavan elämän järjestäminen.

Esitämme eettisten neuvottelukuntien perustamista asiakkaiden oikeuksien turvaamiseksi sekä työntekijöiden työn tukemiseksi .

1. Väliraportista puuttuu kattava tulevaisuutta koskeva analyysi ja arvio: millaiseen Suomeen sosiaalihuoltoa ollaan uudistamassa? Esitämme, että työryhmä ottaa tämän huomioon jatkotyössään.
2. Lopuksi esitämme, että lainsäädäntöä laadittaessa toteutettaisiin soveltuvalla tavalla kansalaisten kuuleminen ja osallistaminen/osallistuminen; esim. käyttäen sosiaalista mediaa.

Sosiaalialan osaamiskeskusjohtajat

Itä-Suomen sosiaalialan osaamiskeskus , ISO; Tarja Kauppila

Kaakkois-Suomen sosiaalialan osaamiskeskus Socom, Tarja Myllärinen

Keski-Suomen sosiaalialan osaamiskeskus Koske, Marja Heikkilä

Länsi- ja Keski-Uudenmaan sosiaalialan osaamiskeskus Sosiaalitaito, Merja Salmi

Pohjanmaan maakuntien sosiaalialan osaamiskeskus Sonet Botnia, Arto Rautajoki

Pohjois-Suomen sosiaalialan osaamiskeskus, Kaisa Kostamo-Pääkkö. Petri Kinnunen

Päijät-Hämeen ja Itä-Uudenmaan sosiaalialan osaamiskeskus Verso, Päivi Hiltunen

Pääkaupunkiseudun sosiaalialan osaamiskeskus Socca, Pirjo Marjamäki

Ruotsinkielinen sosiaalialan osaamiskeskus FSKC, Torbjörn Stoor

Sosiaalialan osaamiskeskus Pirkanmaalla, Kanta-Hämeessä ja Satakunnassa, Pikassos, Kristiina Laiho

Varsinais-Suomen sosiaalialan osaamiskeskus Vasso, Merja Anis

Lahti 31.8.2010

Osaamiskeskusjohtajien puolesta Päivi Hiltunen